**Informatīvais ziņojums par valsts atbalstu studijām Latvijas augstskolās studējošiem no daudzbērnu ģimenēm**

**Ievads**

**Informatīvā ziņojuma mērķis ir sniegt informāciju Ministru kabinetam lēmuma pieņemšanai par atbalsta ieviešanu studijām Latvijas augstskolās jauniešiem no daudzbērnu ģimenēm.**

**Ziņojums ir izstrādāts pamatojoties uz Ministru kabineta 2020. gada 22. septembra protokollēmuma[[1]](#footnote-2) (protokols Nr. 55 38.§) 6.2. punktā doto uzdevumu:**

**Izglītības un zinātnes ministrijai sagatavot un līdz 2021.gada 1.martam iesniegt izskatīšanai Ministru kabinetā informatīvo ziņojumu ar izstrādātiem regulējošo normatīvo aktu projektiem, kuri stājas spēkā 2021.gada 1.septembrī, par valsts atbalstu studijām Latvijas augstskolā jauniešiem no daudzbērnu ģimenēm, izvērtējot studenta sociāli ekonomiskos aspektus, mācību snieguma rādītājus, vecuma slieksni, studiju vietu pieejamību un citus aspektus, atbalstu integrējot kopējā izglītības sistēmā, nepieciešamo finansējumu 2021.gadā nodrošināt no 74.resorā rezervētā finansējuma demogrāfijas pasākumiem.**

**Ziņojums tika izstrādāts diskusiju rezultātā starp ministriju, Ministru prezidenta padomnieku demogrāfijas jautājumos un Sadarbības platformas Demogrāfisko lietu centra vadītāju I. Parādnieku un Latvijas Studentu apvienību.**

**1. Situācijas raksturojums**

Pašlaik Latvijas augstākās izglītības sistēmā faktiski neeksistē atbalsts augstākās izglītības iegūšanai, kas tiktu sniegts pēc sociālām pazīmēm vai citiem kritērijiem, izņemot akadēmiskās sekmes.

Atbilstoši Augstskolu likuma 52. panta pirmajai un trešajai daļai, stipendijas tiek piešķirtas valsts finansētajās studiju vietās studējošajiem Ministru kabineta noteiktajā kārtībā. Savukārt Ministru kabineta noteikumi[[2]](#footnote-3) paredz, ka stipendijas tiek piešķirtas konkursa kārtībā pēc akadēmiskām sekmēm, tikai pie līdzvērtīgiem sekmju un zinātniskās darbības rādītājiem dodot priekšroku: 1) personai ar invaliditāti; 2) bārenim vai bez vecāku gādības palikušam bērnam līdz 24 gadu vecumam; 3) studējošajam no trūcīgas ģimenes; 4) studējošajam no daudzbērnu ģimenes (arī gadījumos, ja attiecīgās ģimenes bērni jau pilngadīgi, bet vismaz trīs no tiem nav vecāki par 24 gadiem un mācās vispārējās vai profesionālās izglītības iestādē vai studē augstskolā vai koledžā pilna laika klātienē); 5) studējošajam, kuram ir viens vai vairāki bērni.

Ņemot vērā, ka dēļ ierobežota studiju finansējuma tikai aptuveni viena septītā daļa no valsts budžeta finansētajās studiju vietās studējošiem saņem stipendijas, praksē šie kritēriji tiek pielietoti reti.

Šī situācija atšķiras no situācijas citās ES un OECD valstīs. Tajās pastāv trīs dažādas pieejas, kā tiek piešķirts atbalsts augstākās izglītības iegūšanai, un šīs pieejas bieži vien mēdz līdzās pastāvēt vienas sistēmas ietvaros: 1) pēc akadēmiskām sekmēm; 2) pēc vajadzībām jeb sociālām pazīmēm; 3) universāls atbalsts augstākās izglītības iegūšanai visiem studējošiem, neizdalot atsevišķi kādu studentu grupu ne pēc sekmēm, ne pēc sociāli ekonomiskiem rādītājiem[[3]](#footnote-4).

Izglītības un zinātnes ministrijas (turpmāk- ministrijas) skatījumā augstākajā izglītībā ir nepieciešams izstrādāt pamatprincipus un atbalsta instrumentus atbalsta sistēmas izveidei, tai skaitā pēc sociālām pazīmēm, lai veicinātu augstākās izglītības pieejamību, iekļaušanos studiju vidē, iesaistīšanos pilnvērtīgā mācīšanās procesā un tā pabeigšanu. Kvalitatīvas augstākās izglītības iegūšana ir solis uz veiksmīgu iekļaušanos darba tirgū un spēju nodrošināt pienācīgu dzīves līmeni sev, savai ģimenei, kā arī iespēja kļūt par produktīvu sabiedrības dalībnieku, kas sniedz ieguldījumu valsts attīstībā. Pašlaik Latvijā sociālā dimensija nav būtiska augstākās izglītības politikas daļa, kas ir jāstiprina, kā arī tās veidošanā ir jāiesaista citas ministrijas un sociālie partneri. Piemēram, pārvietošanas asistentu pakalpojumi personām ar invaliditāti augstākās izglītības iegūšanas posmā tika ieviesti 2019.gadā sadarbībā ar Labklājības ministriju. Saskaņā ar Deklarāciju par Artura Krišjāņa Kariņa vadītā MK iecerēto darbību, valdība ir apņēmusies atbalstīt studējošos, stiprinot sociālo dimensiju augstākajā izglītībā. Kā arī Deklarācijas 99. punkts paredz: “Sekmēsim kuplu ģimeņu veidošanos. Turpināsim Trešā bērna politiku, paplašināsim Latvijas Goda ģimenes programmu”. Rīcības plāna pasākums 99.3 paredz “Novērst nabadzības un iespēju nevienlīdzības riskus daudzbērnu ģimenēm, kas rodas, pieaugot bērnu skaitam, un atbalstīt bērnu studijas augstskolās”.

Ministrijas skatījumā, lai nodrošinātu sociāli mazāk aizsargātiem studentiem – personām ar invaliditāti, bērniem no trūcīgām un maznodrošinātām ģimenēm, bāreņiem un bez vecāku gādības palikušajiem bērniem, kā arī no daudzbērnu ģimenēm iespēju iegūt augstāko izglītību un turpmāk veiksmīgi iekļauties darba tirgū, vidējā termiņā ir nepieciešams paredzēt šādiem studējošajiem speciālu sociālo stipendiju (turpmāk – sociālā stipendija) fondu, kas būtu atdalīts no esošā stipendiju fonda.

Ministru kabineta 2020.gada 22. septembra protokollēmuma 6.2. punktā dotais uzdevums ir par atbalstu studijām Latvijas augstskolās jauniešiem no daudzbērnu ģimenēm, līdz ar to ziņojums ir fokusēts uz atbalstu šai mērķa grupai. Līdzīgi kā programma “Balsts”, kas sniedz valsts atbalstu daudzbērnu ģimenēm neatmaksājamas subsīdijas veidā mājokļa iegādei vai būvniecībai, arī jauno stipendiju finansējums tiek virzītas ar speciālu nosaukumu: valsts stipendiju fonds “Studētgods”.

**2. Potenciāls studējošo skaits no daudzbērnu ģimenēm**

Neeksistē vienota datu kopa, kurā būtu apvienoti dati par studējošiem un dati par dažādām sociālām pazīmēm, tai skaitā par piederību daudzbērnu ģimenēm, un valstī arī nav centralizēti vienota daudzbērnu ģimeņu statistiskā uzskaite, tādēļ tika apzināti pieejamie datu avoti un veiktas sekojošās aplēses.

Balstoties uz Valsts Sociālās apdrošināšanas aģentūras datiem[[4]](#footnote-5), 77 798 bērni Latvijā ir no daudzbērnu ģimenēm (trīs un vairāk bērnu skaits ģimenē), t.i., aptuveni 22% no visiem bērniem jeb katrs piektais bērns Latvijā ir no daudzbērnu ģimenes.

Pēc Latvijas Sabiedrības integrācijas fonda sniegtās informācijas[[5]](#footnote-6), daudzbērnu ģimeņu bērni- izglītojamie vidējās profesionālajās un augstākās izglītības iestādēs ir kopskaitā 5 367: no tiem 4 830 Latvijā un 537 ārpus Latvijas. Nav zināms, cik no tiem iegūst tieši augstāko izglītību, kurā studiju līmenī, un cik daudzi varētu pretendēt uz tās iegūšanu nākotnē.

Tomēr valsts ģimenes pabalstu (un citu ar ģimeni saistītu sociālo pabalstu) un Latvijas Goda ģimenes apliecības saņēmēju dati neatspoguļo visu Latvijas daudzveidīgo daudzbērnu ģimeņu statistiku. Fizisko personu reģistra likuma[[6]](#footnote-7) 11. pants paredz, ka reģistrā par personu ietver ziņas par ģimenes stāvokli, laulībām, nepilngadīgiem bērniem, daudzbērnu ģimenes statusu un daudz citu ziņu, kas nepieciešamas ģimenes locekļu noteikšanai. Tādējādi, vispilnīgākie dati būtu apkopoti un pieejami Fizisko personu reģistrā, vienlaikus, tā izmantošanā jāņem vērā fizisko personu datu aizsardzības prasības[[7]](#footnote-8), un to izvērtēšana prasītu papildus laika un cilvēkresursus.

**Ministrijas priekšlikums ir uzsākt programmas īstenošanu ar tiem jauniešiem, kuri uzsāks studijas 2021. gada rudens semestrī pamatstudiju līmenī - koledžas un bakalaura līmeņa programmās pilna laika klātienē.** Tas iekļauj 1) pirmā līmeņa profesionālās augstākās izglītības programmas, kas dod iespēju iegūt ceturtā līmeņa profesionālo kvalifikāciju (īsteno koledža vai augstskola); 2) otrā līmeņa profesionālās augstākās izglītības programmas ar piektā līmeņa profesionālo kvalifikāciju vai profesionālo bakalaura grādu un piektā līmeņa profesionālo kvalifikāciju; 3) akadēmiskās bakalaura studiju programmas. Visas kopā tās ir bakalaura un profesionālajās augstākās izglītības studiju programmas, kurām uzņemšanas prasība ir iepriekš iegūtā vidējā izglītība, saskaņā ar Ministru kabineta 2017. gada 13. jūnija noteikumiem Nr. 322 “Noteikumi par Latvijas izglītības klasifikāciju”.

Tieši pamatstudijas ir pirmais nosacījums veiksmīgam startam darba tirgū, bez kura nav iespējams pretendēt uz augsti kvalificētu darbu. Tālākas darba gaitas ir lielā mērā atkarīgas no paša spējām. Savukārt pilna laika klātiene ir tā studiju forma, kurā studijām ir jābūt primārai nodarbei un tā ir vismazāk savienojama ar paša nodarbinātību. Potenciālo atbalsta saņēmēju vecumu būtu nosakāms līdz 25 gadiem ieskaitot atbilstoši Jaunatnes likumam.

Lai veiktu aplēses par potenciālo programmas atbalstāmo jauniešu skaitu, ziņojuma sagatavošanas laikā ministrija izguva datus no Valsts izglītības informācijas sistēmas (turpmāk – VIIS) Studējošo un absolventu reģistra par studējošiem, kuri ir uzsākuši studijas 2020. gada rudens semestrī pamatstudiju līmenī, attiecinot šo skaitu uz 22% īpatsvaru atbilstoši augstāk minētajiem Valsts Sociālās apdrošināšanas aģentūras datiem par to, ka 22% no visiem bērniem Latvijā ir no daudzbērnu ģimenes.

Vienlaicīgi jāņem vērā, ka atbalsta mehānismu ieviešana varētu palielināt studējošo skaitu no šīs sociālās grupas un ieviest izmaiņas līdzšinējās proporcijās studiju līmeņos un veidos. Piemēram, daudzbērnu ģimeņu bērni biežāk izvēlēsies uzsākt studijas augstākās izglītības iestādēs vai arī biežāk izvēlēsies pilna laika klātienes studijas. Tādēļ tiek izdarīts pieņēmums par 5% skaita pieaugumu.

Kā arī jāņem vērā, ka šajos un tuvākajos gados augstākajā izglītībā ienāk dzimušie 1997.- 2005. gadu posmā, kad dzimstībai pārsvarā bija tendence palielināties[[8]](#footnote-9):

Tabula Nr. 1 Dzimušo skaits 1997.- 2005. gados

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Gads** | 1997 | 1998 | 1999 | 2000 | 2001 | 2002 | 2003 | 2004 | 2005 |
| Dzimuši, skaits | 18 830 | 18 410 | 19 396 | 20 302 | 19 726 | 20 127 | 21 151 | 20 551 | 21 879 |
| Vecums, 2021.gadā | 24 | 23 | 22 | 21 | 20 | 19 | 18 | 17 | 16 |

Līdz ar to, turpmākām aplēsēm tiek izdarīts pieņēmums, ka studējošo no daudzbērnu ģimenēm skaits augstskolās un koledžās nākamajos gados dzimstības tendenču dēļ varētu pieaugt vēl par 5%. Tādējādi kopā ar programmas ieviešanas ietekmi tas veido potenciālo 10% pieaugumu, kas tiks izmantots turpmākajās aplēsēs. Pieņemam, ka šis pieaugums nosegtu arī nezināmo skaitu ar studējošiem no tām ģimenēm, kas vairs neatbilst daudzbērnu ģimenes definīcijai, jo vecākās atvases pārsniedza 24 gadu vecumu, taču atbilstoši koncepcijai jaunākās atvases šajā gadījumā būs tiesīgas saņemt sociālo stipendiju.

Ņemot vērā šos pieņēmumus, potenciālo atbalsta pretendentu maksimālais skaits ir lēšams ap 2 156 studējošiem.

Tabula Nr. 2 Imatrikulētie ar Latvijas Republikas personas kodu (vietējie studējošie), 2020.gada rudens semestrī, ar dzimšanas gadu līdz 1996. gadam, bakalaura un koledžas studiju līmenis, klātiene, pilna laika

|  |  |  |
| --- | --- | --- |
| **Opcijas** | **Skaits** | **22% daudzbērnu ģimeņu bērni** |
| Unikālās personas: | 8 914 | **1 961** |
| *Valsts augstskolas* | *6 816* | *1 500* |
| *Valsts koledžas* | *1 149* | *252* |
| *Privātās augstskolas* | *855* | *188* |
| *Privātās koledžas* | *74* | *21* |
| **Potenciālais pieaugums** | | |
| Pieaugums 10%, ņemot vērā dzimstības pieaugumu, programmas ietekmi un datu trūkumu par ģimenēm, kas iepriekš kvalificētos daudzbērnu ģimenes statusam |  | **2 156** |

Vienlaicīgi, precīzāku datu trūkums ir šķērslis politikas veidošanai un ir jāveido jauns datu apmaiņas risinājums starp VIIS, Fizisko personu reģistru un Sabiedrības integrācijas Fonda (turpmāk - SIF) datu bāzi.

**3. Potenciālie atbalsta veidi studējošiem no daudzbērnu ģimenēm**

Daudzbērnu ģimeņu biedrību apvienība 2020. gada 8. oktobrī rīkoja diskusiju “Izglītības pieejamība – nepieciešamība konkurētspējai darba tirgū" un aptauju “Augstākās izglītības pieejamība daudzbērnu ģimeņu bērniem", kurā piedalījās 149 respondenti, no kuriem 96% bija daudzbērnu ģimeņu vecāki. Saskaņā ar aptaujas rezultātiem, vairāk kā 80% daudzbērnu ģimeņu bērnu augstākās izglītības studiju uzsākšana un programmas izvēle ir atkarīga no ārējas finanšu palīdzības – pieejamām budžeta vietām, stipendijām vai studiju kredītiem.

Teorētiski ir iespējami šādi atbalsta veidi:

1. valsts finansējums studijām budžeta vietā vai studiju maksas segšanai;
2. stipendijas;
3. studiju un studējošo kredītu pieejamība.

Šie atbalsta veidi teorētiski var tikt attiecināti uz studijām valsts un privātajās augstskolās un koledžās, gan klātienes, gan neklātienes studijām. Kā arī ne tikai uz daudzbērnu ģimeņu bērniem, bet arī uz vecākiem, kuri varēja atlikt studijas dēļ ģimenes pienākumiem un kam ir nepieciešams atgriezties darba tirgū ar jaunām iemaņām.

Vienlaicīgi, ņemot vērā aplēses par pretendentu skaitu un provizoriski pieejamo finansējuma apmēru programmas uzsākšanai, ministrija izvirza prioritātes un kritērijus pretendentiem, kuru loks nākotnē var tikt paplašināts.

3.1. Valsts finansējums studijām budžeta vietā vai studiju maksas segšanai

Valsts finansējums studijām dažādās jomās ir atšķirīgs, ņemot vērā dažādas studiju vietu izmaksas, kas ir atspoguļotas t.s. tematisko jomu finansēšanas koeficientos[[9]](#footnote-10). Kā daudzās citās valstīs, arī Latvijā noteiktām jomām- inženierzinātnēm, medicīnas studijām, atsevišķām mākslas jomu studijām – budžeta vietām ir augstākas izmaksas. Piemēram, budžeta finansējums sociālo zinātņu studijām (ekonomika, tiesību zinātnes, psiholoģija u.c.) bakalaura līmenī ir 1 794 *euro* gadā. Studiju maksa sociālo zinātņu studijām bakalaura līmenī ir no 1 500 *euro* līdz 2 400 *euro* gadā. Prestižākajās augstskolās sociālo zinātņu bakalaura studijas izmaksā 4 150 *euro* gadā. Valsts budžeta finansējums studijām informācijas tehnoloģijās un datorzinātnēs, kā arī inženierzinātnēs bakalaura līmenī ir augstāks, 2 600 - 2 800 *euro* gadā. Finansējums arhitektūras studijām bakalaura līmenī ir 4 935 *euro*. Veselības aprūpes jomā medicīnas studijām bakalaura līmenī valsts finansējums ir 5 481 *euro* gadā, farmācijā un māszinībās 4 721 *euro* gadā. Studiju maksa veselības aprūpē ir no 1 600 *euro* līdz 3 600 *euro* gadā, farmācijā līdz 6 000 *euro* gadā un par zobārstniecības bakalaura studijām līdz 12 000 *euro* gadā.

Ministrijas skatījumā šim variantam ir sekojoši trūkumi.

Pirmkārt, orientējoties uz studiju maksas segšanu, pēc vienas pazīmes (piederība daudzbērnu ģimenei) tiktu sniegts atšķirīga apmēra atbalsts.

Otrkārt, provizoriski pieejamais finansējums nav pietiekošs, lai segtu jebkuras studiju vietas izmaksas, un nesedz studiju maksas pilnā apmērā.

Treškārt, nav iespējams iepriekš paredzēt, kāds studējošo skaits no daudzbērnu ģimenēm iestāsies kurās augstskolās un kurās studiju programmās. No budžeta veidošanas viedokļa šim variantam ir sekojošas neskaidrības: t.s. prioritārie pasākumi par nākamajam gadam papildus vajadzīgo finansējumu tiek iesniegti līdz orientējoši iepriekšējā gada jūlija sākumam, budžets tiek pieņemts iepriekšējā gada nogalē. Tajā brīdī nav zināms, cik nākamā gada rudenī uzsāks vai turpinās studijas studējošie no daudzbērnu ģimenēm un kuras augstskolas un studiju programmas viņi izvēlēsies. Attiecīgi, veidojot budžetu, nav zināms nepieciešamā finansējuma apmērs.

3.2. Studiju un studējošo kredītu pieejamība

Attiecībā uz Daudzbērnu ģimeņu biedrību apvienības diskusijā un aptaujā minēto jautājumu par studiju un studējošo kredītu pieejamību, ministrija 2020. gadā ieviesa jauno kreditēšanas modeli. Tika atcelta prasība pēc otrā galvotāja, kas bieži vien bija šķērslis, tai skaitā arī daudzbērnu ģimenēm. Šobrīd ir nepieciešams tikai viens galvojums, ko sniedz valsts attīstības finanšu institūcija “Altum” portfeļgarantijas veidā. Līdz ar to, šo kredītu pieejamība vairs nav atkarīga no studējošā ģimenes finansiālā statusa un vecāku spējas sniegt galvojumu, un tie ir kļuvuši pieejamāki t.sk. daudzbērnu ģimeņu studējošiem.

3.3. Sociālās stipendijas

Ministrijas skatījumā Augstskolu likumā ir jāparedz sociālās stipendijas, kas būtu pieejamas sekmīgi studējošajiem no daudzbērnu ģimenēm. **Ieviešot atbalstu augstākās izglītības iegūšanai stipendiju veidā, tā ir studējošā izvēle, vai novirzīt to daļējai studiju maksas segšanai, vai arī citiem izdevumiem studiju laikā.**

**4. Sociālās stipendijas atbalstam studējošiem no daudzbērnu ģimenēm augstākās izglītības iegūšanai**

Ministrijas skatījumā, ir jālīdzsvaro vairāki kritēriji - gan piederība daudzbērnu ģimenei, gan akadēmisko sekmju un paša ienākumu slieksnis.

Ministrija piedāvā šādus kritērijus stipendiju piešķiršanai:

4.1. iestājoties augstskolā vai koledžā:

* atbalsta programmas īstenošana sākas ar studējošiem, kuri tiks imatrikulēti studijām (pirmo reizi 2021. gada rudenī) pamatstudiju līmenī - koledžas vai bakalaura līmeņa programmā (tas iekļauj pirmā līmeņa profesionālās augstākās izglītības programmas; otrā līmeņa profesionālā augstākā izglītība ar piektā līmeņa profesionālo kvalifikāciju vai profesionālo bakalaura grādu un piektā līmeņa profesionālo kvalifikāciju; akadēmiskās bakalaura studiju programmas);
* studējošais nav iepriekš ieguvis augstāko izglītību saskaņā ar Valsts izglītības informācijas sistēmā pieejamo informāciju;
* studējošais ir no tādās ģimenes, kura atbilst daudzbērnu ģimenes statusam saskaņā ar normatīvo regulējumu un ir saņēmusi Latvijas Goda ģimenes apliecību (izņemot tādu ģimeni, kura ir saņēmusi apliecību, jo aprūpē ir bērns ar invaliditāti vai persona, kura nav sasniegusi 24 gadu vecumu, ja tai ir noteikta I vai II invaliditātes grupa, taču kuras aprūpē nav trīs un vairāk bērni), vai studējošais līdz 25 gadu vecumam (ieskaitot) ir no tādas ģimenes, kura iepriekš kvalificējās daudzbērnu ģimenes statusam, taču ģimene vairs neatbilst dēļ tā, ka viens vai vairāki vecāki bērni, būdami pilngadīgi, vairs nav izglītojamie vai arī pārsniedza 24 gadu vecumu[[10]](#footnote-11);
* ministrijas priekšlikums būtu noteikt, ka iestājoties augstskolā, centralizēto eksāmenu rezultāti matemātikā un latviešu valodā nav zemāki par valstī vidējo eksāmena kārtošanas gadā;
* gadījumā, ja centralizētie eksāmeni nav kārtoti, stājoties augstskolā mācību priekšmetu vidējā atzīme no vidējās izglītības dokumenta nav zemāka par 6,7;
* vienlaicīgi, konkrētie akadēmisko sekmju rādītāji tiks izstrādāti, sagatavojot grozījumus 2004. gada 24. augusta Ministru kabineta noteikumos Nr. 740 “Noteikumi par stipendijām”, izvērtējot reģionālās atšķirības centralizēto eksāmenu rezultātos un citus izglītības politikas mērķus;
* iestājoties koledžā, mācību priekšmetu vidējā atzīme no vidējās izglītības dokumenta ir 6 vai augstāk (jo koledžās imatrikulētiem tipiski centralizēto eksāmenu rezultāti ir zemāki un šīs programmas ir vairāk orientētas nevis uz akadēmiskiem sasniegumiem, bet uz profesionālo prasmju apgūšanu un ātrāku nonākšanu darba tirgū);
* pilna laika klātienes studējošie;
* studē budžeta vietā vai studē par maksu;
* valsts un citu juridisko un fizisko personu dibināto augstskolu un koledžu studējošie;
* vecuma slieksnis 25 gadi ieskaitot atbilstoši Jaunatnes likumam;

4.2. Turpinot studijas:

* jābūt sekmīgam studējošajam bez akadēmiskajiem parādiem;
* studiju laikā vidējā svērtā atzīme 6,5 vai augstāk (atbilstība tiek pārskatīta reizi semestrī atbilstoši iepriekšējā semestra sekmēm); konkrētie akadēmisko sekmju rādītāji tiks izstrādāti, sagatavojot grozījumus 2004. gada 24. augusta Ministru kabineta noteikumos Nr. 740 “Noteikumi par stipendijām”, izvērtējot studējošo sekmes atkarībā no dažādām studiju jomām.

4.3. vidējā termiņā programmas ieviešanas gaitā ir jāievieš risinājums, lai notiktu datu apmaiņa par studējošā paša ienākumiem. Proti, studējošie, kas jau paši faktiski ir sākuši strādāt un pelnīt pietiekoši, nebūtu stipendiju saņēmēji. Ministrijas priekšlikums būtu noteikt bruto ienākumu slieksni divu minimālo algu apmērā, ar kuru stipendija vairs nepienākas. Mērķis būtu ieviest datu apmaiņu ar Valsts ieņēmumu dienestu (turpmāk- VID), lai automātiski saņemtu šo informāciju. Šī funkcionalitātes ieviešanas termiņš ir atkarīgs no tā, kad būs iespējams ieviest attiecīgo datu apmaiņu ar VID. Ja šāda datu apmaiņa nebūs iespējama no 2022. gada, ministrijai jāizvērtē risinājums noteikt prasību studējošajam sniegt informāciju augstskolai (piemēram, izziņu no VID) par paša ienākumiem reizi semestrī, kad tiek pārskatīta atbilstība programmas prasībām.

Sociālās stipendijas apmērs ir 160 *euro* mēnesī 10 mēnešus gadā (izņemot jūliju, augustu) un tas paliek nemainīgs, ja studē budžeta vietā, jo studējošie budžeta vietās studē pārsvarā tajās studiju tematiskajās jomās, kur jau pastāv un arī nākotnē prognozējams būtisks speciālistu trūkums - dabas zinātnes, inženierzinātnes, medicīna u.c. Studējot budžeta vietā pilna laika klātienē, rodas papildus studiju izmaksas - dzīvošanas, kopmītnes u.c. Ar budžeta vietām un šo sociālo stipendiju tiek sekmēti divi dažādi mērķi, un tiem nevajadzētu negatīvi ietekmēt vienam otru. Augstākās izglītības politikām būtu jābūt sinerģijā un vienai jāsekmē otru, tādēļ studijām budžeta vietā nevajadzētu samazināt piedāvāto sociālās stipendijas apmēru, kas jebkurā gadījumā nav pārmērīgs.

Tabula Nr. 5 Studējošo sadalījums budžeta vai maksas studiju vietās pēc studiju tematiskajām jomām 2020./2021. akadēmiskā gada sākumā:[[11]](#footnote-12)

|  |  |  |  |  |  |
| --- | --- | --- | --- | --- | --- |
| **Tematiskā**  **grupa** | **Budžeta**  **studiju**  **vietās**  **studējošie** | **Maksas**  **studiju**  **vietās**  **studējošie** | **Kopā**  **tematiskajā**  **grupā** | **Budžeta**  **studiju**  **vietās**  **studējošie,**  **īpatsvars** | **Maksas**  **studiju**  **vietās**  **studējošie,**  **īpatsvars** |
| **Sociālās zinātnes** | 3 739 | 22 711 | 26 450 | **14%** | **86%** |
| **Veselības aprūpe** | 6 770 | 6 452 | 13 222 | **51%** | **49%** |
| **Inženierzinātnes** | 8 249 | 3 661 | 11 910 | **69%** | **31%** |
| **Dabas zinātnes** | 4 695 | 2 872 | 7 567 | **62%** | **38%** |
| **Pakalpojumi** | 2 635 | 4 085 | 6 720 | **39%** | **61%** |
| **Humanitārās zinātnes** | 3 864 | 2 210 | 6 074 | **64%** | **36%** |
| **Izglītība** | 1 597 | 3 714 | 5 311 | **30%** | **70%** |
| **Lauksaimniecība** | 733 | 561 | 1 294 | **57%** | **43%** |
| **Kopā** | 32 282 | 46 266 | 78 548 | **41%** | **59%** |

Sociālo stipendiju var saņemt vienlaicīgi ar konkursa kārtībā iegūstamo parasto stipendiju par akadēmiskiem sasniegumiem. Ministrija izvērtēja Vītola fonda[[12]](#footnote-13) pieredzi, kas jau daudzus gadus administrē mecenātu piešķirtās stipendijas pēc sociālām pazīmēm. Vītolu fonds ļauj savienot abu stipendiju saņemšanu, jo tas tiek piešķirtas pēc dažādiem rādītājiem- viena pēc akadēmiskiem, otra pēc sociāliem. Arī parastās (akadēmiskās) stipendijas apjoms un sociālās stipendijas apjoms kopā joprojām nav pārmērīgs, ņemot vērā visas ar studijām un dzīvošanu saistītas izmaksas un tie būs ļoti reti jaunieši, kas reizē pēc sociāliem un akadēmiskiem kritērijiem saņems abas stipendijas. Kā arī jebkura kritērija ieviešana rada papildus administratīvo slogu.

Ja paaugstinātais akadēmiskās stipendijas apjoms, kas ir pacelts uz 200 *euro* 2020./2021.mācību gadā, lai mazinātu studējošo atbirumu pandēmijas apstākļos, turpmāk atkal būs 99,60 *euro*, abas stipendijas būs iespējams saņemt vienlaicīgi. Gadījumā, ja tiks rastas iespējas arī turpmāk piešķirt finansējumu akadēmisko stipendiju saglabāšanai 200 *euro* apmērā, ministrija izvērtēs iespēju diferencēt sociālās stipendijas apmēru gadījumos, kad studējošais saņem akadēmisko stipendiju. Taču šāda diferencēta stipendija nav ieviešama programmas pirmajā darbības gadā, jo prasa papildus datu apmaiņas ieviešanu. Pašlaik VIIS nav pieejama informācija, kurš studējošais saņem stipendiju pēc akadēmiskiem rādītājiem. Savukārt mērķis ir nodrošināt maksimāli automatizēto atbilstības pārbaudi.

Regulējums neatteiksies uz Aizsardzības ministrijas un Iekšlietu ministrijas augstākās izglītības iestādēm, kuru studējošie ir jau nozarē nodarbinātie ar speciālām dienesta pakāpēm. Piemēram, Latvijas Nacionālās aizsardzības akadēmijā studējošie saņem dienesta atlīdzību 600 *euro* mēnesī, piemaksu par dzīvokļa īri 100 *euro* un uztura līdzekļus 10 *euro* dienā ēdināšanai. Savukārt Iekšlietu ministrijas pārraudzībā esošajās koledžās studējošie tiek iecelti kadeta amatā ar atbilstošo atlīdzību vai arī saglabājot iepriekš noteikto amata kategoriju. Pārsvarā tajās uzsākt mācības Iekšlietu ministrijas sistēmas iestāžu un Ieslodzījuma vietu pārvaldes amatpersonas. Ja kadeta amatā ieceltā amatpersona pirms mācību uzsākšanas nav ieņēmusi citu amatpersonas amatu Iekšlietu ministrijas sistēmā vai Ieslodzījuma vietu pārvaldē, tai nosaka mēnešalgu atbilstoši Ministru kabineta 2016. gada 13. decembra noteikumi Nr. 806 “Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu un speciālo piemaksu noteikšanas kārtību un to apmēru” 1. pielikumā noteiktajai 1. mēnešalgu grupas minimālajai mēnešalgai.

**5. “Studētgods” programmas iespējamā pilnveidošana nākotnē**

5.1. Studiju programmu kvalitāte

Kā viens iespējamais aspekts nākotnē ir vērtējams princips, ka studiju finansējums, ieskaitot sociālo stipendiju finansējumu, pakāpeniski visās studiju jomās būtu jānovirza tikai tām studiju programmām, kas akreditācijā ir saņēmušas novērtējumus «izcili» un «labi». Sociālo stipendiju pieejamība, tāpat kā budžeta finansējuma pieejamība studijām, būtu viens ko kvalitātes signāliem, kas palīdzētu studējošajam izvēlēties labāko no studiju programmām. Taču šī kritērija ieviešana būtu vērtējama vidējā termiņā, kopsakarībā ar pagājušogad iesākto jauno studiju virzienu akreditācijas ciklu, kas ilgs līdz 2024. gada 30. jūnijam.

5.2. Ģimenes ienākumu slieksnis

Viens no iespējamiem kritērijiem, kas tika vērtēts programmas “Studētgods” veidošanas laikā, bija noteikt ģimenes ienākumu slieksni, līdz kuram studējošais kvalificētos šai atbalsta programmai. Taču šī kritērija ieviešana radītu nesamērīgu slogu visiem šīs programmas atbalsta pretendentiem un administrētājiem, lai izslēgtu mazu potenciālo atbalsta saņēmēju daļu.

Saskaņā ar Labklājības ministrijas datiem, no visām mājsaimniecībām, kurās dzīvo pāris ar trim un vairāk bērniem, 2020. gadā divas trešdaļas dzīvoja pirmajā (trūcīgākajā) un otrajā ienākumu kvintilē, bet tikai 10,7% no šīm mājsaimniecībām dzīvoja turīgākajā kvintilē[[13]](#footnote-14). Turīgāko mājsaimniecību kvintilē (5. kvintilē), kurā ietilpst tikai 10,7% no mājsaimniecībām ar trīs un vairāk bērnu, vidējie ienākumi uz vienu mājsaimniecības locekli bija 1 290 *euro* bruto mēnesī un zemākā ienākumu robeža šajās mājsaimniecībās bija 828 *euro* bruto mēnesī uz vienu mājsaimniecības locekli[[14]](#footnote-15). Lai ņemtu vērā šo kritēriju, visiem potenciāliem atbalsta pretendentiem, kuru skaits lēšams vairāk kā 1 500 pirmajā gadā un attiecīgi dubultotos, trīskāršotos un četrkāršotos nākamajos gados, būtu jāsniedz informācija par ģimenes ienākumiem. Piemēram, izziņa no Valsts ieņēmumu dienesta (turpmāk- VID) par visu ģimenes locekļu ienākumiem, pēc vienotās metodikas dalot informāciju par ienākumiem uz ģimenes locekļu skaitu. Tas radītu slogu VID, kam pašlaik papildus tipiskām funkcijām ir jāveic pasākumi Covid- 19 seku apkarošanai un komersantu atbalstam. Tas rādītu slogu visiem atbalsta pretendentiem, kam būtu jāsaņem šādas izziņas. Kā arī augstskolām, kam būtu jāizskata šīs izziņas. Ar to tiktu izslēgta vien neliela pretendentu daļa (mazāk par 10,7%).

Ministrijas ieskatā, izslēgto pretendentu skaits neattaisnotu administratīvo slogu visiem atbalsta pretendentiem. Pirmkārt, ienākumi ap 828 *euro* bruto uz ģimenes locekli nav ienākumu līmenis, pie kura studējošo sociālā stipendija 160 *euro* būtu nesamērīgi liels atbalsta apjoms. Otrkārt, visturīgāko ģimeņu atvases, iespējams, izvēlēsies studijas ārzemēs, un šim atbalstam nepieteiksies. Treškārt, daudzās citās Eiropas savienības valstīs pastāv arī universāls atbalsts augstākās izglītības iegūšanai visiem studējošiem, neizdalot atsevišķi kādu studentu grupu ne pēc sekmēm, ne pēc sociāli ekonomiskiem rādītājiem. Līdz ar to, tas nav ieviešams šoruden, un vērtējams nākotnē, vai un kad ir iespējams ieviest to ar samērīgu administratīvo slogu. Vienlaicīgi, ministrijas skatījumā, vidējā termiņā programmas ieviešanas gaitā ir jāizvērtē iespējas ieviest risinājumu, lai notiktu datu apmaiņa par studējošā paša ienākumiem, kas nepārsniegtu bruto divas minimālās algas, kad studējošais jau nodrošina sevi pats.

5.3. Programmas “Studētgods” atbalsta saņēmēju iespējamā loka paplašināšana nākotnē

Nākotnē atkarībā no politikas mērķiem, valsts budžeta iespējām un programmas rezultātiem ir vērtējamas iespējas paplašināt pretendentu loku ar bāreņiem un bez vecāku gādības palikušiem bērniem, jaunajām māmiņām vecumā līdz 25 gadiem (ieskaitot), daudzbērnu ģimeņu vecākiem, kuri varēja atlikt studijas dēļ ģimenes pienākumiem vai kuriem pēc pārtraukuma ir nepieciešams pārkvalificēties un atgriezties darba tirgū ar jaunām iemaņām. Kā atbalsts var tikt attiecināts arī uz neklātienes un nepilna laika studijām. Aktualizējot augstākās izglītības finansēšanas modeli, tiks kopumā pārskatīti principi, kādā veidā un pēc kādiem principiem veidojās studiju finansējums un kā tas tiek sadalīts starp valsti un studējošo. Taču ministrijas skatījumā šajā modelī jāņem vērā t.sk. sociālie kritēriji, piemēram, jābūt atbalstam studiju finansējumam vai līdzfinansējumam atkarībā no dažādiem sociāliem un tai skaitā demogrāfiskiem rādītājiem.

Ministrijas ieskatā nākotnē būtu jāpaplašina studējošo loks, kas var pretendēt uz stipendijām pēc sociālām pazīmēm.

**6. Sociālo stipendiju administrēšana**

Ministrija izvērtēja vairākus sociālo stipendiju ieviešanas un administrēšanas variantus:

1. sadalīt aplēsto finansējumu proporcionāli studējošo skaitam augstskolās un koledžās un administrēt līdzīgi kā esošo stipendiju fondu, taču šīs nav optimāls risinājums, jo daudzbērnu ģimeņu studējošie var būt nevienmērīgi sadalīti starp augstskolām un koledžām, par ko šobrīd datu nav;
2. administrēt to centralizēti, piemēram, pieteikumus saņemot un sociālās stipendijas izmaksājot Valsts izglītības attīstības aģentūrai, taču tam būtu nepieciešams finansējums aģentūras administratīvajai kapacitātei - vismaz vienam sociālo stipendiju operatoram, papildus grāmatvedības funkcijām, savukārt saskaņā ar Finanšu ministrijas viedokli programma jāīsteno esošo administratīvo resursu ietvaros;
3. tādēļ ministrija piedāvā modeli, kas pēc iespējas automatizē datu apmaiņu, prasa sākotnējos ieguldījumus datu IT risinājumos un turpmāk sadala administratīvo slogu starp ministriju un augstākās izglītības iestādēm.

Izvērtējot nepieciešamo datu apmaiņu, ministrija secināja, ka uz 2021. gada rudeni pilnībā ieviest datu apmaiņas risinājums nav iespējams un pirmajā gadā daļēji var būt nepieciešama manuālā datu apstrāde, kas prasīs papildus laiku un cilvēkresursus. Vienlaicīgi, mērķis būtu uzsākt veidot automatizētus datu aprites risinājumus un ieviest tos tikko kā tas būs iespējams.

**7. Datu apmaiņa**

Datu apmaiņa pirmajā programmas ieviešanas gadā:

1. Pretendents piesakās portālā Latvija.lv e-pakalpojumā “Studētgods”, norādot savu un abu vai vismaz viena vecākā personas kodu un piekrītot nepieciešamo datu apstrādei, kā arī norādot konta numuru sociālās stipendijas saņemšanai; ir nepieciešama jaunā e-pakalpojuma izstrāde, ko veiks ministrija sadarbībā ar Valsts reģionālās attīstības aģentūru (VRAA) un datu apmaiņas savienojums ar VIIS;
2. VIIS sistēmā tiek ģenerēta atskaite par pretendentu pārbaudi pēc noteiktiem kritērijiem- vecums, vai ir imatrikulēts studijām pilna laika klātienē, koledžas un bakalaura līmeņa programmā; vai studējošajam jau nav iegūta augstākā izglītība;
3. VIIS ir jāizveido jaunā funkcionalitāte, lai tiktu ģenerēta atskaite par pretendentu centralizēto eksāmenu rezultātiem matemātikā un latviešu valodā un to atbilstību kritērijam, ka tie nav zemāki par vidējo rezultātu valstī eksāmena kārtošanas gadā; kā arī par vidējo atzīmi no atestāta koledžās imatrikulētajiem un par tiem studējošajiem, kuri nav kārtojuši centralizētos eksāmenus. Ārvalstīs izdotos vidējās izglītības dokumentus rezultātus nevalidē, jo to nav iespējams automatizēt un to skaits prognozējams kā nebūtisks;
4. Iepriekšējo datu apkopojuma rezultātāministrijaizveido sarakstu ar pretendentiem, kas tiek nodots Sabiedrības integrācijas fondam pārbaudei:

- vai studējošais ir no tādās ģimenes, kas ir saņēmusi Latvijas Goda ģimenes apliecību (izņemot tādu ģimeni, kura ir saņēmusi apliecību, jo aprūpē ir bērns ar invaliditāti vai persona, kura nav sasniegusi 24 gadu vecumu, ja tai ir noteikta I vai II invaliditātes grupa, taču kuras aprūpē nav trīs un vairāk bērni); SIF nodos savas Informācijas uzkrāšanas un analīzes sistēmas datus ministrijai par aktuālām apliecībām, un tiks izveidota informācijas apmaiņa starp VIIS un SIF par šīs datu bāzes aktualizēšanu, izmantojot datu izplatīšanas tīklu;

- vai studējošais līdz 25 gadu vecumam ieskaitot ir no tādas ģimenes, kur vismaz vienam no vecākiem ir trīs un vairāk bērnu un šīs vecākais nav uzturlīdzekļu parādnieks (taču ģimene nav saņēmusi apliecību vai arī tai ir beidzies iepriekšējās apliecības derīguma termiņš, jo viens vai vairāki, bērni būdami pilngadīgi, vairs nav izglītojamie vai arī pārsniedza 24 gadu vecumu);

Attiecībā uz šiem studējošiem sākotnēji notiks manuālais atbilstības pārbaudes process par datiem, kuri nav SIF Informācijas uzkrāšanas un analīzes sistēmā. Tam SIF ir nepieciešams viens jauns darbinieks ar pieeju Pilsonības un migrācijas lietu pārvaldes uzturētajam personas datu pārlūkam (turpmāk- Fizisko personu reģistram) un Uzturlīdzekļu garantijas fonda datiem. SIF sniegs ministrijai atbildi par pretendentu atbilstību prasībām, pēc iespējas ieviešot to kā datu apmaiņu VIIS ietvaros;

Šim procesam aplēses par programmas ieviešanas izmaksām paredz vienu papildus darbinieku SIF uz pirmo programmas īstenošanas posmu līdz automatizēto risinājumu ieviešanai starp VIIS un Fizisko personu reģistru. Gadījumā, ja šo pretendentu skaits nebūs liels, ministrijai ir tiesības izmantot pusi no šīs slodzes finansējuma tās pārziņā esošajai programmas administrēšanai, nepalielinot amata vietu skaitu resorā.

1. Datu apmaiņas rezultātā kā VIIS sastāvdaļa top saraksts par katru augstskolu un koledžu, par studējošajiem, kuri atbilst programmas prasībām; uz tā pamata ministrija katru mēnesi pārskaitīs finansējumu attiecīgai augstākās izglītības iestādei;
2. Šīs saraksts VIIS būs pieejams arī pašai augstākās izglītības iestādei, kura uz tā pamata pārskaitīs sociālo stipendiju studējošajam.

Vienlaicīgi, ja ieviešot datu apmaiņas risinājumus uz 2021.gada rudeni radīsies kādi objektīvie izaicinājumi, ministrijai ir tiesības izvērtēt alternatīvus atbilstības pārbaudes risinājumus, ieskaitot studējošā un augstākās izglītības iestādes pienākumus apliecināt atbilstību programmas kritērijiem.

**Turpmāk datu apmaiņa ir pilnveidojama sekojošajā veidā:**

1. Papildus iepriekš aprakstītajai datu apmaiņai, ministrija izveido VIIS datu apmaiņu ne tikai ar Sabiedrības integrācijas fondu, bet arī tiešo datu apmaiņu ar Fizisko personu reģistru un Uzturlīdzekļu garantiju fonda datu bāzi, lai iegūtu datus pārbaudēm par atbilstību programmas kritērijiem;
2. VIIS funkcionalitāte tiek pilnveidota ar 2022. gadu, lai augstskolas un koledža ievadītu datus vai studējošais ir sekmīgs un kāda ir vidējā svērtā atzīme semestra laikā;
3. VIIS funkcionalitāte tiek pilnveidota, lai šie dati tiktu apkopoti gala sarakstā ar atbilstošiem sociālo stipendiju saņēmējiem;
4. 2022.gadā ir jāievieš datu apmaiņa ar VID par studējošā paša ienākumiem, vai arī alternatīvie risinājumi informācijas iegūšanai par studējošā paša ienākumiem.

Lai atrunātu jautājumus par finansējuma izmaksu, izlietojumu un datu apmaiņu, ministrija slēgs līgumus ar augstskolām un koledžām.

**Programmai īstenošanas laikā nepieciešamā regulāra informācija aprite:**

|  |  |
| --- | --- |
| Kontrole reizi mēnesī: studējošā studiju veids un forma; vai studējošais nav atskaitīts, vecums | Jāizstrādā funkcionalitāte VIIS regulārai datu pārbaudei; datu apmaiņa ar Fizisko personu reģistru. |
| Kontrole reizi pusgadā (pēc semestra noslēguma): vai studējošais ir sekmīgs, vai vidējā svērtā atzīme nav zemāka par noteikto slieksni un vai nav akadēmisko parādu | Jauni datu lauki VIIS par studējošā akadēmiskajiem sasniegumiem, kurus VIIS vadīs augstākās izglītības iestādes attiecīgi pēc normatīvā regulējuma un VIIS funkcionalitāšu izmaiņām.  Jāizstrādā jauna funkcionalitāte VIIS. |

Šis savādāks administrēšanas princips tiek piedāvāts tādēļ, lai šo sociālo stipendiju saņemtu visi studējošie, kas atbilst kritērijiem, atšķirībā no akadēmiskā stipendiju fonda, kur konkursa kārtībā tiek sadalīts pieejamais finansējums. Taču tas nozīmē, ka programmas administrēšanai ir izvēlēts modelis, kas būtiski atšķiras no pašreizējā stipendiju fonda modeļa. Ir ļoti ierobežotos termiņos jāievieš datu apmaiņa un jārēķinās ar to, ka būs gadījumi, kad jānoskaidro ar iestādēm datu neatbilstības iemesli.

**8. Sociālo stipendiju izmaksu aplēses**

Izmaksu aplēses balstās uz iepriekš norādītiem datiem un pieņēmumiem. Jāņem vērā, ka nav zināms skaits ar studējošiem no ģimenēm, kas iepriekš atbilda daudzbērnu ģimenes statusam, un tas varētu nedaudz palielināt pretendentu skaitu nekā izmantotā aplēse par 22% no studējošiem, kas nāk no daudzbērnu ģimenes. Tāpat nav zināms, kā šī atbalsta mehānisma ieviešana varētu palielināt studējošo skaitu no šīs sociālās grupas un ieviest izmaiņas līdzšinējās proporcijās studiju līmeņos un veidos.

Vienlaicīgi, ieviešot sekmības kritērijus (centralizēto eksāmenu rezultāts matemātikā un latviešu valodā nav zemāks par vidējo, studiju laikā vidējā svērtā atzīme no 6,5), skaits samazinātos. Pašlaik normatīvais regulējums neparedz šādu datu apkopošanu, taču ministrijai veicot informācijas pieprasījumu, secināms, ka studējošo skaits, kam studiju laikā vidējā svērtā atzīme ir 6,5 un augstāk, nepārsniegs 75% no studējošiem. Tādēļ aplēsēm tiek izmantoti sekojoši pieņēmumi:

* Iepriekš tabulā Nr. 2 norādītais maksimālais pretendentu skaits ir 2 156, kas balstās esošajos datos par vietējiem studējošiem pirmajā kursā pilna laika klātienē ar pieņēmumu par 10% pieaugumu.
* No tiem ne vairāk kā 75% kvalificēsies kritērijiem par centralizēto eksāmenu rezultātiem un vidējo svērto atzīmi studiju laikā, tie ir orientējoši 1 617 sociālo stipendiju saņēmēji.
* Stipendiju izmaksu aplēses ir norādītas tabulā Nr. 7 un sociālo stipendiju izmaksas 2021. gada rudenī lēšamas 1,03 milj. *euro* apmērā, savukārt programma sasniedz maksimālo apjomu 4. mācību gadā jeb kalendārajā 2025. gadā ar 9,66 milj. *euro* finansējumu. Detalizētie aprēķini ir norādīti pielikumā Nr. 2.

Tabula Nr. 7

|  |  |  |  |  |  |
| --- | --- | --- | --- | --- | --- |
| 2021.g. rudens 4 mēneši | 2022.gads | 2023.gads | 2024.gads | 2025.gads | 2026.gads |
| 1,034,880 | 3,622,080 | 6,097,513 | 8,386,668 | 9,659,570 | 9,659,570 |

Lai būtu iespējams ieviest programmu, ir nepieciešami grozījumi normatīvajā regulējumā. Pielikumā Nr. 1 ir ministrijas piedāvātie grozījumi Augstskolu likumā, kas ļautu piešķirt sociālās stipendijas daudzbērnu ģimeņu studējošiem. Pēc grozījumu pieņemšanas Saeimā ministrija izstrādās un virzīs uz izskatīšanu grozījumus Ministru kabineta 2004. gada 24. augusta Ministru kabineta noteikumos Nr. 740 “Noteikumi par stipendijām”, nosakot kritērijus, administrēšanas un datu apmaiņas kārtību.

**Ņemot vērā iepriekšminēto, aicinām atbalstīt šādu turpmāko rīcību:**

1. Izglītības un zinātnes ministrijai līdz 2021. gada 3. jūnijam iesniegt Ministru kabinetā grozījumus Augstskolu likumā kā Ministru kabineta lietu, paredzot sociālās stipendijas studējošiem no daudzbērnu ģimenēm, un atbalstīt šo grozījumu virzīšanu steidzamības kārtā.
2. Izglītības un zinātnes ministrijai ne vēlāk kā līdz 2021. gada 1. augustam izstrādāt un virzīt noteiktajā kārtībā Ministru kabinetā grozījumus 2004. gada 24. augusta Ministru kabineta noteikumos Nr. 740 “Noteikumi par stipendijām”, ņemot vērā Augstskolu likuma grozījumus par sociālo stipendiju ieviešanu un nosakot sociālo stipendiju piešķiršanas kritērijus atbilstoši sociālās, demogrāfijas un izglītības politikas mērķiem, tās apmēru un piešķiršanas un administrēšanas kārtību.
3. Izglītības un zinātnes ministrijai izstrādāt nepieciešamo funkcionalitāti Valsts izglītības informācijas sistēmā, lai nodrošinātu datu apmaiņu ar Sabiedrības integrācijas fonda datu bāzi, Fizisko personu reģistru un citām informācijas sistēmām (pēc nepieciešamības) e-pakalpojuma “Studētgods” ieviešanai, izmantojot Valsts reģionālās attīstības aģentūras pārziņā esošus koplietošanas risinājumus. Paredzēt, ka datu apmaiņas risinājumu izveidei un atlīdzībai ministrija un citas iesaistītās institūcijas, ieskaitot SIF, 2021. gadā var izmantot finansējumu līdz 200 000 euro no ziņojuma apstiprināšanas brīža, kopumā nepārsniedzot šim demogrāfijas pasākumam paredzēto finansējumu 1,600,000 *euro* apmērā atbilstoši likumam Par valsts budžetu 2021.gadam;
4. Izglītības un zinātnes ministrijai ne vēlāk kā līdz 2022. gada 1. augustam izstrādāt un virzīt Ministru kabinetā grozījumus Ministru kabineta 2019. gada 25. jūnija noteikumos Nr. 276 “Valsts izglītības informācijas sistēmas noteikumi”, ņemot vērā Augstskolu likuma grozījumus par sociālo stipendiju ieviešanu un ar saistīto datu apmaiņu;

5. Izglītības un zinātnes ministrijai pēc ziņojuma apstiprināšanas Ministru kabinetā:

5.1. iesniegt izskatīšanai Ministru kabinetā rīkojuma projektu par nepieciešamā finansējuma sociālo stipendiju fonda izveidei, tai skaitā datu apmaiņas izveidei un atlīdzībai - pārdali no budžeta resora “74. Gadskārtējā valsts budžeta izpildes procesā pārdalāmais finansējums” programmas 11.00.00 “Demogrāfijas pasākumi” uz Izglītības un zinātnes ministrijas budžetu ņemot vērā likuma „Par valsts budžetu 2021. gadam” 53. pantā noteikto.

5.2. iesniegt priekšlikumu Izglītības un zinātnes ministrijas 2022., 2023. un 2024. gada maksimāli pieļaujamā valsts pamatbudžeta izdevumu apjoma precizēšanai ņemot vērā likuma “Par vidēja termiņa budžeta ietvaru 2021., 2022. un 2023. gadam” 25. pantā noteikto.

Izglītības un zinātnes ministre Ilga Šuplinska

Vīza:

Valsts sekretārs Jānis Volberts

D. Laipniece, 67047843

[diana.laipniece@izm.gov.lv](mailto:diana.laipniece@izm.gov.lv)

S.Busule

[Sigita.busule@izm.gov.lv](mailto:Sigita.busule@izm.gov.lv)

1. Ar to Ministru kabinetā tika pieņemts informatīvais ziņojums "Par priekšlikumiem valsts budžeta ieņēmumiem un izdevumiem 2021.gadam un ietvaram 2021.-2023.gadam" <http://tap.mk.gov.lv/lv/mk/tap/?pid=40491864> [↑](#footnote-ref-2)
2. Ministru kabineta 2004.gada 24.augusta “Noteikumi par stipendijām” [↑](#footnote-ref-3)
3. Vairāk informācijas Eiropas Komisijas ziņojumā “National Student Fee and Support Systems in European Higher Education, 2020/21”, pieejams <https://op.europa.eu/en/publication-detail/-/publication/01ea3b55-5160-11eb-b59f-01aa75ed71a1> [↑](#footnote-ref-4)
4. VSAA dati, ģimenes valsts pabalsta saņēmēju informācija, pēc 2020.gada jūnija datiem. Vienlaikus, VSAA dati balstīti informācijā par konkrētai personai (vecākam) izmaksājamiem pabalstiem par viņu bērnu aprūpi, no kuriem ne vienmēr var izsecināt, ka konkrētais vecāks pārstāv daudzbērnu ģimeni [↑](#footnote-ref-5)
5. LSIF dati uz 09.11.2020, aktīvo Goda ģimeņu karšu, kas izsniegtas bērniem-izglītojamiem, skaits. Te gan jāņem vērā, ka gan LSIF, gan arī VSAA rīcībā ir informācija tikai par tām daudzbērnu ģimenēm, kuru vecāki (aprūpētāji) ir izmantojuši savas tiesības pieprasīt pakalpojiumus – piemēram, Latvijas Goda ģimenes apliecību un ģimenes locekļi ir atbilduši papildu nosacījumiem – dzīvesvieta un neesamība uzturlīdzekļu parādnieku sarakstā [↑](#footnote-ref-6)
6. Stāsies spēkā 2021.gada 28.jūnijā [↑](#footnote-ref-7)
7. Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) 5. panta 1. punkta b) un c) punkts, kurš noteic, ka personas dati tiek vākti konkrētos, skaidros un leģitīmos nolūkos, un to turpmāku apstrādi neveic ar minētajiem nolūkiem nesavietojamā veidā ("nolūka ierobežojumi"); ir adekvāti, atbilstīgi un ietver tikai to, kas nepieciešams to apstrādes nolūkos ("datu minimizēšana") [↑](#footnote-ref-8)
8. <https://stat.gov.lv/lv/statistikas-temas/iedzivotaji/dzimstiba> [↑](#footnote-ref-9)
9. Budžeta vietu izmaksas nosaka Ministru Kabineta 2006.gada 12.decembra noteikumi Nr. 994 “Kārtība, kādā augstskolas un koledžas tiek finansētas no valsts budžeta līdzekļiem”, dažādu studiju jomu koeficienti 1.pielikumā [↑](#footnote-ref-10)
10. Saskaņā ar Sabiedrības Integrācijas fonda informāciju par ģimenēm, kurām iepriekš bijis piešķirts daudzbērnu ģimenes statuss atbilstoši 2016. gada 5. janvāra Ministru kabineta noteikumiem Nr. 15 “Valsts atbalsta programmas "Latvijas Goda ģimenes apliecība "3+ Ģimenes karte"" īstenošanas kārtība” [↑](#footnote-ref-11)
11. Centrālās Statistikas Pārvaldes veidlapa Nr.1 augstskola, koledža 2019./2020. akadēmiskā gada sākumā, <https://data.stat.gov.lv/pxweb/lv/OSP_PUB/START__IZG__IG__IGA/IGA020/table/tableViewLayout2/> [↑](#footnote-ref-12)
12. <https://www.vitolufonds.lv> [↑](#footnote-ref-13)
13. Kvintiļu grupās ir sagrupētas visas Latvijas mājsaimniecības. Kvintiļu grupa ir viena piektā daļa (20%) no apsekoto mājsaimniecību skaita, kuras sagrupētas pieaugošā secībā pēc to rīcībā esošajiem ienākumiem uz vienu mājsaimniecības locekli. 1.kvintiļu grupai pieder mājsaimniecības ar viszemākajiem ienākumiem, 5.kvintiļu grupai - mājsaimniecības ar visaugstākajiem ienākumiem.

    Datu avots: Centrālās Statistikas Pārvaldes dati, <https://data.stat.gov.lv/pxweb/lv/OSP_PUB/START__POP__MV__MVE/MVE070> [↑](#footnote-ref-14)
14. <https://data.stat.gov.lv/pxweb/lv/OSP_PUB/START__POP__MI__MIS/MIS060> [↑](#footnote-ref-15)